Viborg: Med fredagens spektakulære konkurs for legetøjsgiganterne Fætter BR og Toys'R'Us står et ukendt antal børn med en julegave, de rigtig gerne vil bytte. Fætter BR i Viborg er allerede lukket, og når man ikke at finde frem til en anden butik eller runde Toys"R'Us i vestbyen, er løbet kørt, når 2018 bliver til 2019.

- Der står nu rigtig mange børn i en meget kendelig situation, og dem har vi besluttet os for at hjælpe. Derfor tilbyder vi, at de kan bytte alle deres gaver købt i Toys"R'Us og Fætter BR hos os frem til den 31. januar, siger indehaveren af MID Hobby i Viborg, Allen Carøe Sørensen.

Man kan bytte sine gaver i butikken, men man kan også sende dem.

- Jeg ved for eksempel, at der på Bornholm ikke længere er mulighed for at bytte, for Fætter BR-butikken er lukket. Der vil sikkert også være mange, der har holdt jul i udlandet. De kan jo heller ikke nå at bytte, siger Allan Carøe Sørensen.

Han har intet overblik over, hvor mange der vil benytte sig af Viborg-butikkens tilbud.

- Nej, det aner jeg ikke, men jeg er parat til at kalde ekstra personale ind, siger Allan Carøe Sørensen.

Hvis man ikke lige kan finde noget, man gerne vil bytte sin gave til, kan man også få et til gode bevis hos MID Hobby.